Document ID: 32006D0434

KOMISJONI OTSUS,
23. juuni 2006,
millega kehtestatakse ühenduse rahaline toetus kulutuste jaoks, mis on tehtud seoses sigade klassikalise katku vastu võitlemiseks võetud erakorraliste meetmetega Luksemburgis 2002. aastal
(teatavaks tehtud numbri K(2006) 2410 all)
(Ainult prantsuskeelne tekst on autentne)
(2006/434/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 3 lõiget 3,
ning arvestades järgmist:
(1)
2002. aastal esines Luksemburgis sigade klassikalise katku puhanguid. Selle haiguse esinemine kujutas endast tõsist ohtu kariloomade populatsioonile ühenduses.
(2)
Selleks et vältida kõnealuse haiguse levikut ja aidata kaasa selle võimalikult kiirele likvideerimisele, peaks ühendus rahaliselt toetama liikmesriigi abikõlblikke kulutusi haiguse vastu võitlemiseks võetud erakorraliste meetmete raames otsuse 90/424/EMÜ kohaselt.
(3)
Komisjoni 3. juuli 2003. aasta otsusega 2003/491/EÜ ühenduse rahalise toetuse kohta sigade klassikalise katku likvideerimiseks Luksemburgis 2002. aastal (2) andis ühendus 2002. aastal Luksemburgile rahalist toetust kulutuste jaoks, mis on tehtud seoses sigade klassikalise katku vastu võitlemiseks võetud erakorraliste meetmetega.
(4)
Vastavalt nimetatud otsusele eraldati esimene makse suuruses 500 000 eurot.
(5)
Selle otsuse kohaselt määratakse ühenduse toetuse lõppmakse suurus Luksemburgile tema 17. juulil 2003 esitatud taotluse ja taotluses esitatud andmeid kinnitavate dokumentide, samuti komisjoni kohapealsete kontrollide tulemuste alusel. Luksemburgi esitatud taotluses määratud summa oli 3 253 235 eurot, millest ühenduse rahaline toetus ei tohi moodustada rohkem kui 50 % abikõlblikest kogukulutustest.
(6)
Eespool nimetatut silmas pidades tuleks nüüd määrata ühenduse rahalise toetuse kogusumma abikõlblike kulutuste jaoks, mida tehti seoses sigade klassikalise katku likvideerimisega Luksemburgis 2002. aastal.
(7)
Ühenduse veterinaareeskirjade ja ühenduse rahalise toetuse andmiseks vajalike tingimustega kooskõlas läbiviidud komisjoni kontrollide tulemuste põhjal ei ole kogu esitatud kulutuste summa ühenduse rahalise toetuse saamiseks kõlblik.
(8)
Komisjoni märkused ja abikõlblike kulutuste arvestuse meetod edastati Luksemburgile 4. novembri 2005. aasta kirjas.
(9)
Komisjoni lõplik otsus saadeti Luksemburgile 18. jaanuaril 2006 ning selles võeti arvesse Luksemburgi poolt 15. detsembril 2005 komisjonile saadetud täiendav teave.
(10)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Ühenduse rahaline toetus kulutuste jaoks, mis on seotud sigade klassikalise katku likvideerimisega Luksemburgis 2002. aastal, on otsuse 2003/491/EÜ kohaselt 1 589 734 eurot.
Kuna vastavalt otsusele 2003/491/EÜ on esimese maksena 500 000 eurot juba eraldatud, on Luksemburgile makstava lõppmakse suurus 1 089 734 eurot.
Artikkel 2
Käesolev otsus on adresseeritud Luksemburgi Suurhertsogiriigile.
Brüssel, 23. juuni 2006

Labels: 20
0
6
18
15